"โต้ง"เล็งสั่งแบงก์รัฐผุดสาขาชนบท
“กิตติรัตน์” ปิ๊งไอเดียตั้งธนาคารรัฐในอำเภอ|ห่างไกล สั่ง สศค.ศึกษาข้อดี-เสียโครงการแก้หนี้นอกระบบของเก่า
14 ม.ค. 2556

“กิตติรัตน์” ปิ๊งไอเดียตั้งธนาคารรัฐในอำเภอ|ห่างไกล สั่ง สศค.ศึกษาข้อดี-เสียโครงการแก้หนี้นอกระบบของเก่า 
นายกิตติรัตน์ ณ ระนอง รองนายกรัฐมนตรี และ รมว.คลัง เปิดเผยถึงการแก้ปัญหาหนี้นอกระบบของรัฐบาลว่า ได้ให้นโยบายกับสำนักงานเศรษฐกิจการคลัง (สศค.) ไปทบทวนนโยบายการให้สถาบันการเงินเฉพาะกิจของรัฐมีการขยายสาขาไปยังพื้นที่ชนบท โดยเฉพาะในบางอำเภอที่ไม่มีสถาบันการเงินตั้งอยู่เลย เพราะทำให้เป็นปัญหาเรื่องการเข้าถึงแหล่งเงินในระบบ โดยจำเป็นที่จะต้องนำมาดำเนินการให้เป็นรูปธรรม
ปัจจุบันประเทศไทยมีอำเภอทั้งสิ้น 800 อำเภอ มีหลายอำเภอยังไม่มีสถาบันการเงินตั้งอยู่เลย ซึ่งสถาบันการเงินเฉพาะกิจของรัฐ รวมถึงธนาคารพาณิชย์ทั่วไปควรตระหนักถึงบทบาทในการให้บริการ โดยเฉพาะการให้สินเชื่อแก่บุคคลที่ควรได้ ซึ่งเรื่องนี้สอดคล้องกับนโยบายของรัฐบาล ในการเพิ่มรายได้ ลดรายจ่าย ขยายโอกาสด้วย
“อดีตเคยมีกรอบคิดว่าสถาบันการเงินจะไปเปิดสาขาตรงไหนก็ได้ ดังนั้นก็อยากให้ไปเปิดสาขาในชนบทได้เหมือนกัน เหมือนเป็นการคืนกำไรให้สังคม เป็นการกระจายความเจริญด้วย สถานการณ์หนี้นอกระบบที่อยู่ในระดับสูงนั้น หากจะไปแก้โดยการบังคับใช้กฎหมาย เช่น การห้ามปล่อยสินเชื่อดอกเบี้ยสูงแก่ประชาชน ในขณะที่ประชาชนก็ไม่สามารถเข้าถึงสินเชื่อดอกเบี้ยต่ำได้นั้น ไม่ใช่เรื่องที่ถูกเลย เหมือนหนีเสือปะจระเข้ ดังนั้นการจะทำอะไรต้องคิดให้รอบคอบ เอาเป็นว่าถ้ามันสมควรและจำเป็นจริงๆ ก็ต้องทำ” นายกิตติรัตน์ กล่าว 
นอกจากนี้ นายกิตติรัตน์ ยังสั่งให้ สศค.ทบทวนโครงการแก้ปัญหาหนี้นอกระบบที่เคยดำเนินการก่อนหน้านี้ ว่าแต่ละโครงการเป็นอย่างไร และโครงการใดบ้างที่ควรปรับปรุงเพื่อให้มีประสิทธิภาพดีขึ้น
ทั้งนี้ ที่ผ่านมารัฐบาลให้ประชาชนมาขึ้นทะเบียนเข้าโครงการแก้ปัญหาหนี้นอกระบบจำนวนมาก แต่กลับเข้าสู่กระบวนการแก้ปัญหาที่แท้จริงน้อย ซึ่งเกิดจากยอดหนี้สินไม่ตรงกับความเป็นจริง หรือบางส่วนคิดว่ามาลงทะเบียนแล้วจะได้เงินกลับไปทันที
“ผมเชื่อมั่นว่าโครงการแก้ปัญหาหนี้นอกระบบที่อดีต รมว.คลัง คนก่อนๆ ได้ทำมานั้นยังมีประสิทธิภาพอยู่ ซึ่งก็ได้ให้ สศค.ไปดูว่าแต่ละโครงการได้ผลแค่ไหน ข้อดี ข้อเสียเป็นอย่างไร และถ้าโครงการไหนมีข้อดี ควรจะดำเนินการอย่างไรต่อ” นายกิตติรัตน์ กล่าว